પોલીસસૂત્રો પાસેથી મળતી માહિતી મુજબ જૂના વાડજના ગાંધીનગરના ટેકરા ખાતે આવેલી લીલા માતાની ચાલી ખાતે દિલીપભાઇ છનાભાઇ ચંદ્રપાલ (ઉ.વ.૪૭) રહે છે. તેમની સાથે તેમનો ભત્રીજો જીતેશ ઉર્ફે જીગો સુરેશભાઇ ચંદ્રપાલ (ઉ.વ.ર૯) રહેતો હતો. ગઇ કાલે જીતેશ તેના ઘરની પાસે ઊભો હતો ત્યારે તેના ઘરની નજીક રહેતો અજય ઠાકુર નામનો યુવક ઘર પાસે બેફામ ગાળો બોલી રહ્યો હતો, જેથી જીતેશે અજયને ગાળો બોલવાની ના પાડી હતી. ગાળો બોલતાં અટકાવતાં અજય ઉશ્કેરાઇ ગયો હતો અને છરી લાવી તેણે જીતેશના પેટના ભાગે મારી ગંભીર ઇજાઓ પહોંચાડી હતી. ઘટના બનતાં આસપાસના લોકો ભેગા થઇ ગયા હતા અને અજય ફરાર થઇ ગયો હતો.